2017. május 4.

Sajtóközlemény

**A HB Reavis tovább folytatja londoni terjeszkedését**

**A HB Reavis nemzetközi ingatlanfejlesztő csoport bejelentette, hogy megvásárolta a korábban One Waterloo néven is ismert, London South Bank negyedében elhelyezkedő Elizabeth House-t, ahol egy 88 000 m2-es fejlesztésre kapott építési engedélyt.**

A Waterloo Station szomszédságában, a York Roadon található épületet a London & Regional és Chelsfield vállalatoktól vásárolták meg. A nagyléptékű, többségében irodaház-fejlesztés immár a negyedik projekt a HB Reavis londoni portfóliójában.

Az Elizabeth House egy 1960-as években épült, elavult irodaház, amely több mint tíz éve vár átépítésre. A területen két új épület tervezésére, valamint közösségi terek kialakítására kaptak engedélyt. A terület fejlesztésére vonatkozó tervek és elképzelések további lendületet adnak a South Bank stratégiai szempontból fontos és jó közlekedési kapcsolatokkal rendelkező részének megújításához.

A tervezett új fejlesztés egy 29 emeletes (118 m magas) épületet foglal magába az északi oldalon, amelyben irodák és lakások kapnak helyet, és egy 10 emeletes épületet a déli oldalon, irodákkal és kiskereskedelmi egységekkel. A fejlesztés 88 000 m2-en valósulhat meg, ahol 70 000 m2 kereskedelmi célú terület, 142 lakás és 18 000 m2 közösségi terület kap helyet.

**Tomas Jurdak, a HB Reavis UK vezetője** elmondta: „Nagyon örülünk annak, hogy az Elizabeth House a portfóliónk része lett. A fejlesztés során egy olyan épületet hozunk létre, amely egyedülálló megoldásokkal és közösségi terekkel gazdagítja majd a környéket. Az akvizíció illeszkedik a stratégiánkba, miszerint kiváló elhelyezkedésű, jelentős potenciállal rendelkező területeket vásárolunk és újítunk meg Londonban. A célunk az, hogy a legújabb technológiákat alkalmazó, a felhasználók szükségleteire koncentráló, innovatív, kortárs irodafejlesztéseket valósítsunk meg, amelyek jobbá teszik az épület használóinak és a körülötte élő közösségnek az életét”.

**Pavel Trenka, a HB Reavis csoport vezérigazgatója** hozzátette: „Az elmúlt hónapokban sokan érdeklődtek a londoni piac iránti elköteleződésünkről és az itteni kilátásainkról. Ez az eddigi legjelentősebb akvizíciónk az Egyesült Királyságban, amely megerősíti hosszú távú elköteleződésünket, és összhangban van azzal a tervünkkel, hogy 2019-re az összes tevékenységünk egyharmadát Londonban folytassuk. Az Elizabeth House a legújabb nagyszabású fejlesztéseink sorában, amelyek közt megtalálható az Agora Budapest, a Varso Place (Varsó), illetve a NIVY/Twin City (Pozsony). Ezen fejlesztések mindegyike egyedi abból a szempontból, hogy rendkívül közel vannak a fontos közlekedési csomópontokhoz, méretüknek és jelentőségüknek köszönhetően pedig számtalan lehetőséget tartogatnak a dolgozók és az idelátogatók számára. Mi pedig az ilyen fejlesztési lehetőségekért élünk!”.

A HB Reavis azután vásárolta meg az Elizabeth House-t, hogy nemrég megkezdte nagyszabású,
140 000 m2-es, vegyes funkciójú fejlesztése, a **Varso Place kivitelezését Varsóban**. A projekt keretében épül fel az a Foster + Partners építész iroda által tervezett 310 m magas torony, amely 2020-as felépítését követően Közép-Európa legmagasabb épülete lesz. A Varso Place-ben kap helyet az egyik legnagyobb varsói co-working központ, emellett nyilvános kilátóval is rendelkezik majd. A Varso Place európai szinten is vezető üzleti célpont kíván lenni, amely olyan nemzetközi vállatoknak és start-up cégeknek ad majd otthont, akik a többi uniós országgal kívánnak üzleti, kereskedelmi kapcsolatot kialakítani.

A HB Reavis jelenleg három további fejlesztés kivitelezésén dolgozik Londonban:

* **33 Central** – 21 000 m2-es újépítésű irodaház a belvárosban, a King William Streeten. 2016-ban az irodaépületet megvásárolta a Wells Fargo, amely 2017 folyamán ide kívánja költöztetni valamennyi Londonban dolgozó munkatársát. Az épületet a díjnyertes brit építésziroda, a John Robertson Architects tervezte. Az épületet „kiváló” BREEAM-minősítésre tervezték, és egy körülbelül 1000 m2-es tetőkerttel is rendelkezik.
* **Cooper & Southwark** – 7000 m2-es irodaépület a Southwark Street 61. alatt, várható befejezés: 2017 folyamán.
* **20 Farringdon Street** – 7500 m2-es irodaépület, várható befejezés: 2018

**A HB Reavis Csoportról**

A HB Reavis ingatlanfejlesztéssel foglalkozó nemzetközi csoport, amelyet 1993-ban alapítottak Pozsonyban. Tevékenységi köre az Egyesült Királyságra, Lengyelországra, Csehországra, Szlovákiára, Magyarországra és Törökországra terjed ki. Jelenleg a harmadik legnagyobb irodafejlesztő a PropertyEU éves legjobb ingatlanfejlesztők listája alapján.

Európában A vállalat által eddig felépített korszerű irodaépületek, bevásárló- és szórakoztatóközpontok, valamint logisztikai létesítmények összesített alapterülete mintegy 993 000 négyzetmétert tesz ki, emellett több mint 1 millió négyzetméternyi fejlesztés már a tervezési, engedélyezési vagy építési fázisban van.

A HB Reavis teljes körűen integrált üzleti modell alapján végzi tevékenységét, amely a fejlesztést, az építést, az ingatlankezelést és a beruházáskezelést egyaránt magában foglalja. A csoport mérlegfőösszege 2,1 milliárd euró, eszközeinek nettó értéke pedig csaknem 1,2 milliárd euró. A több mint 500 szakemberrel rendelkező HB Reavis globális piacvezető a nemzetközi kereskedelmi ingatlanfejlesztési piacon.

A HB Reavis erős piaci pozícióját számos díj és elismerés támasztja alá, többek között a 33 Central projektért kiérdemelt „London legjobb irodaépülete 2015” díj, valamint a CEE Quality Award elismerése „Az év fejlesztője 2017-ben” kategóriában. Bővebb információért látogasson el a <https://hbreavis.com/hu/> weboldalra!